Babil qülləsi haqqında rəvayət Rəvayətə görə, dünyanı su basdıqdan sonra insanlar hamısı bir dildə danışırdı. Bir gün insanlar tanrıların yanına qalxa bilmək üçün hündür bina tikmək fikrinə düşdülər. Binanın bir hissəsini tikdikdən sonra tanrılar bundan xəbər tutdular. Onlar insanların bu hərəkətini bəyənməyib tikintidə işləyən insanların dillərini dəyişdirərək müxtəlif etdilər. Səhəri gün tikintidə çalışan insanlar bir-birini anlaya bilmədilər. Divar hörənlər, kərpic kəsənlər, mala qarışdıranlar - biri digərinin dilini başa düşmədi. Buna görə ustalar dalaşıb çıxıb getdilər və qüllə yarımçıq qaldı.
| Sizcə, rəvayət vasitəsilə hansı fikir çatdırılır?

Dünyanın qədim kitabxanası

Aşşurun sonuncu qüdrətli hökmdarı Aşşurbanipal öz dövrünün ən savadlı adamlarından biri olmuşdur. O, əvvəlki hökmdarlardan fərqli olaraq, elmə, mədəniyyətə bağlı idi. O, İkiçayarasında yaranan ədəbi abidələri: şeir, nağıl, əfsanə və rəvayətləri toplamağa çalışırdı. Buna görə İkiçayarasının hər yerinə yüzlərlə mirzə göndərmiş, bütün mövcud olan ədəbiyyat nümunələrinin üzünün köçürülərək saraya gətirilməsini əmr etmişdi. Aşşurbanipal özü də bu yazıların üzünün köçürülməsində iştirak edirdi. Onun səyləri nəticəsində 30 min gil kitabədən ibarət kitabxana yarandı. Nineva düşmənlər tərəfindən dağıdılıb yandırılsa da, Aşşurbanipalın kitabları salamat qalmışdır. Aşşurbanipalın sayəsində biz bu gün qədim Şumer əfsanə və hekayələri, babillilərin və aşşurların əsatirləri haqqında məlumatı ala bilirik. |  |
| Aşşurbanipalın İkiçayarasında yaranan ədəbi abidələri toplamaqda məqsədi nə idi?