Makedoniyalı İskəndər döyüşdə
Makedoniyalı İskəndərin imperiyası

II Filippin ölümündən sonra onun oğlu İskəndər (e.ə. 336-323) hakimiyyətə gəldi. İskəndərin başçılıq etdiyi Makedoniya ordusu Şərqə doğru hərəkət etdi. Bir neçə döyüşdə Əhəməni ordusuna qalib gələn İskəndər Aralıq dənizi sahilləri ilə Misirə doğru hərəkət etdi. Misir İsgəndərə döyüşsüz tabe oldu. Kahinlər onu "firon" və "tanrı" adlandırdılar. İskəndər Misirdən qayıdıb Mesopotamiyaya doğru hərəkət etdi. Burada onu Əhəməni hökmdarı III Daranın böyük qoşunu qarşıladı. Həlledici döyüş Qavqamela adlı yerdə e.ə. 331-ci ildə baş verdi. İskəndər qalib gəldi. Döyüş meydanından qaçan III Dara e.ə. 330-cu ildə öldürüldü və nəhəng Əhəməni imperiyası süqut etdi. Bundan sonra İsgəndər Mərkəzi Asiyadan keçərək Hindistana yürüş etdi və burada ciddi müqavimətlə üzləşdi. Əsgərlərinin yorulduğunu nəzərə alan böyük sərkərdə geri qayıtmağa məcbur oldu. Makedoniyalıların işğalları nəticəsində Balkan yarımadasından Hind çayına qədər uzanan, paytaxtı Babil şəhəri olan böyük bir imperiya yarandı. E.ə. 323-cü ildə İskəndər vəfat etdi. Onun ölümündən sonra yaratdığı imperiya Misir, Suriya və Makedoniya padşahlıqlarına parçalandı. |  | Makedoniyalı döyüşçülər bir səhradan keçərkən susuzluqdan çox əziyyət çəkirlərmiş. İskəndər üçün bir az su tapsalar da, o, suyu içməyib: "Bu su təkcə mənim üçün çox, döyüşçülərin hamısı üçün isə azdır", - deyərək suyu qumun üzərinə tökmüşdür.
| Makedoniyalı İskəndərlə III Daranı müqayisə edin.
| Makedoniyalı İskəndər barədə təqdimat hazırlayın.