| abil qədim dünyanın ən böyük şəhərlərindən olmuşdur. O, Fərat çayı sahilində, qədim Şumer şəhərlərindən birinin yerində yaranmışdı. Şəhər Şumer dilində Kadinqir ("Ka" - qapı, "Dingir" - Tanrı),
yəni "Tanrının qapısı" adlanırdı. Ərəbistan yarımadasından gələn tayfalar şəhəri tutandan sonra ona öz dillərində eyni mənanı verən Bab-İli adını verdilər. Babil şəhəri mühüm ticarət yollarının keçdiyi ərazidə yerləşirdi. E.ə. II minilliyin əvvəlindən İkiçayarası şəhər-dövlətləri arasında ticarət əlaqələri gücləndi. Bu, Babil şəhərinin mühüm ticarət mərkəzinə çevrilməsinə səbəb oldu. Su və karvan (quru yollar) ticarəti Asiyanın digər ölkələrinə Babil şəhərindən keçirdi. Tacirlər Kiçik Asiya, Aralıq dənizinin sahilləri və İran körfəzi əraziləri ilə ticarət əlaqələri yaratmışdılar. Hələ e.ə. III minillikdə Şumer şəhərləri bu körfəz vasitəsilə Hindistan tacirləri ilə mal mübadiləsi edirdilər. İkiçayarası dövlətlərdən başqa ölkələrə yüksək ustalıqla hazırlanmış sənətkarlıq məhsulları (rəngli saxsı qablar, qızıl və qiymətli daşlardan hazırlanan bəzək əşyaları), ərzaq və s. aparılırdı.

| Babil şəhərinin mühüm ticarət mərkəzinə çevrilməsinin səbəblərini müəyyən edin.
|  | E.ə. II minilliyin əvvəllərində Babil şəhər-dövləti meydana gəldi. Babil dövlətinin ən qüdrətli çağları hökmdar Hammurapinin hakimiyyəti dövrünə təsadüf edir. Hammurapi bütün İkiçayarasını Babil dövlətinin hakimiyyəti altında birləşdirdi. Ölkəni birləşdirdikdən sonra o, geniş abadlıq işləri apardı. Hammurapi bacarıqlı rəhbər və təşkilatçı kimi təsərrüfatın bütün sahələrinə (əkinçilik, maldarlıq, bağçılıq), həmçinin kanal və yolların çəkilməsinə, ticarətə, sənətkarlığın inkişafına aid işlərə şəxsən özü nəzarət edirdi. Nəticədə Mesopotamiya (İkiçayarası) yenidən Asiyanın inkişaf etmiş regionuna, Babil şəhəri isə onun mərkəzinə çevrildi.