Əziz məktəblilər!
Bilirsiniz ki, tarix insanların keçmişdə necə yaşadıqlarını, onların həyatında hansı hadisələrin baş verdiyini, həyatlarının necə və nə üçün dəyişdiyini öyrənən bir elmdir. Siz 6-cı sinifdən etibarən Ümumi tarix fənnini öyrənməyə başlayırsınız. Bu dərslikdə ümumdünya tarixinin bir hissəsi öz əksini tapmışdır. Həmin hissədə insanların fəaliyyəti ən qədim zamanlardan beşinci yüzilliyin son rübünədək olan bir dövrü əhatə edir. Dərsliyin köməyi ilə siz qədim insanların həyat tərzləri, dövlətlərin yaranma xüsusiyyətləri, müxtəlif xalqların adət-ənənələri, Şərq və Qərb ölkələrinin mühüm mədəni nailiyyətləri barədə ilkin təsəvvürlər əldə edəcəksiniz. Afrika, Asiya və Avropanın qədim yaşayış məskənləri sizin tədqiqat obyektinizə çevriləcək.
Biz tarixi ona görə öyrənirik ki, bu günümüz üçün düzgün nəticələr çıxarıb, sabahımız üçün doğru qərarlar qəbul edə bilək.
Tarixi oxuyun və yadda saxlayın! Çünki bu fənn insanda vətənpərvərlik, insansevərlik, cəsurluqla yanaşı, Vətənə və onun tarixinə böyük məhəbbət hissi yaradır.