Dövlətin yaranması Hərbi başçılar və ağsaqqallar qanun və qaydaları müəyyən edirdilər. Onlar evləri və geyimləri ilə başqalarından fərqlənirdilər. Tədricən hərbi başçılar hakimiyyəti tamamilə ələ keçirib hökmdara, ağsaqqallar isə əyanlara çevrildilər. İbtidai cəmiyyətin dağıldığı ərazilərdə dövlət yaranırdı. Dövləti hökmdar idarə edirdi. Ona tabe olan ərazilər dövlətin ərazisi sayılırdı. |  |

Adətən, mühüm yerdə salınmış, möhkəm qala divarları ilə əhatə olunan şəhər-dövlətin mərkəzi - paytaxtı olurdu. Dövlətin ərazisini və paytaxtı qoruyan ordu idi. Ordu, əsasən, peşəkar hərbçilərdən ibarət olurdu. Müharibə dövründə azad əhali də orduya cəlb olunurdu. Dövlətin əsas sərvəti paytaxtda yerləşən xəzinədə saxlanırdı. Xəzinə əhalidən yığılan vergilərdən və müharibələr zamanı ələ keçirilən qənimətlərdən formalaşırdı. Paytaxt-şəhərin düşmən tərəfindən tutulması, adətən, dövlətin süqutu ilə nəticələnirdi. Beləliklə, Tunc dövrünün sonu - Erkən Dəmir dövründə ibtidai icma quruluşu dağıldı. |  |