İskəndər tərəfindən Nilin deltasında salınmış İskəndəriyyə şəhəri Misir padşahlığının paytaxtına çevrildi. O, Aralıq dənizi ətrafında ən böyük şəhər idi. Şəhərin qarşısındakı adada hündürlüyü 140 m olan mayak tikilmişdi. Bu mayak limana gələn gəmilərə yol göstərirdi. İskəndəriyyənin bazarlarında Avropa, Asiya və Afrikadan gətirilmiş mallar satılırdı. İskəndəriyyənin kitabxanasında Yunanıstandan və Şərq ölkələrindən gətirilmiş çoxlu elmi əsərlər toplanmışdı. Burada 700 minə qədər əlyazma var idi. Evklid və Arximed kimi böyük alimlər İskəndəriyyədə fəaliyyət göstərirdilər. Aralıq dənizinin şərq sahillərindəki yunan-Makedoniya dövlətləri zahirən qüdrətli görünsələr də, möhkəm deyildilər. Tez-tez baş verən müharibələr və üsyanlar nəticəsində onlar zəifləyərək qərbdən gələn yeni işğalçılara - romalılara qarşı dura bilmədilər. |  | İskəndəriyyədə mayak