Dövlətin süqutu I Daranın dövründə Əhəməni (İran)-yunan müharibəsi başladı. Uzun sürən müharibə Əhəməni dövləti üçün uğursuz bitdi. I Daradan sonra hakimiyyətə gələn Əhəməni şahları onun qədər bacarıqlı olmadılar. E.ə. IV yüzilliyin ikinci yarısında Əhəməni imperiyası tənəzzülə uğradı. Makedoniya hökmdarı İskəndərin hücumu imperiyanın süqutunu sürətləndirdi. |  | Əhəmənilər yunanlarla döyüşdə

Makedoniyalı İskəndərlə sonuncu Əhəməni şahı III Daranın orduları arasında e.ə. 331-ci ildə Qavqamela çölündə həlledici döyüş baş verdi. Döyüşdən bir gün əvvəl İskəndərin sərkərdəsi düşmən qoşununun saysız-hesabsız olduğunu görür. O, düşmənə gecə ikən qəflətən hücum etməyi təklif edir. İskəndər isə: "Qələbəni oğurluqla qazanmaq istəmirəm", - deyə cavab verir. Əhəməni ordusunun məğlubiyyəti ilə bitən döyüşdən sonra ölkənin paytaxtı Persepol ələ keçirildi. Beləliklə, e.ə. 330-cu ildə Əhəməni dövləti süqut etdi. |  |