Çiçi tanhu |  | Mete Mərkəzi Asiyada yaşayan tayfaları öz hakimiyyəti altında birləşdirdi. Hun dövləti imperiyaya çevrildi. Onun sərhədləri şərqdə Koreyadan qərbdə Xəzər dənizinə, şimalda Sibirdən cənubda Kaşğara qədər uzanırdı. Hun hökmdarının iqamətgahı yenə də Ötükən idi. E.ə. I yüzilliyin əvvəllərində Hun dövləti daxili çəkişmələr nəticəsində zəifləməyə başladı. Bu çəkişmələrin güclənməsində Xan sülaləsi hökmdarları da maraqlı idi. Müharibələrdə məğlub olan Çin hökmdarları nikah diplomatiyasından istifadə edərək Hun imperiyasını zəiflətməyə müvəffəq oldular. E.ə. 58-ci ildə anası çinli olan hun şahzadəsi dövləti Çinə tabe etmək niyyətinə düşdü. Lakin anası türk olan digər qardaş - Çiçi tanhu buna etiraz etdi. Nəticədə Hun imperiyası iki yerə parçalandı. Şərqi Hun dövləti Çinə tabe oldu. Başında Çiçi tanhunun durduğu Qərbi Hun dövləti isə bir müddət müstəqilliyini saxlaya bildi. Çiçi tanhu öz sərhədlərini qərbə doğru genişləndirdi: Tanrı dağlarının şimalı, İssık gölünün ətraf əraziləri tabe edildi. Lakin parçalanma hunları çox zəiflətmişdi. İpək yoluna nəzarəti yenidən ələ keçirməyə çalışan Xan hökmdarları bu fürsəti əldən vermədi. E.ə. 36-cı ildə Çin orduları Qərbi Hun dövləti üzərinə yeridildi. Hunlar qəhrəmanlıqla döyüşsələr də, məğlub oldular. Qərbi Hun dövləti süqut etdi. Bu məğlubiyyətdən sonra hunlar qərbə - Ural dağlarının ətəklərinə və İdil (Volqa) çayı sahillərinə köç etdilər. Onların varisləri isə bir neçə yüzillikdən sonra daha qüdrətli bir dövlətin - Avropa Hun dövlətinin qurucuları olacaqdı. Çinə tabe olan şərq hunları isə Göytürk dövlətinin qurulmasında mühüm rol oynadı. Hunların digər qolu isə Mərkəzi Asiyada Ağ Hun dövlətinin qurucuları oldu. Dövlət Qədim türklərdə dövlət "El" adlanırdı. Bu söz dövləti olan xalqı ifadə edirdi. Digər türk mənşəli dövlətlərdə olduğu kimi, hunlar da hökmdar hakimiyyətinin Tanrıdan gəldiyinə inanırdılar. Hun tanhuları "Göy Tanrının Yer üzündəki nümayəndələri" hesab olunurdu. Hökmdar hakimiyyəti irsən keçirdi.