Yazı Qədim çinlilər özlərinə məxsus olan heroqlif yazı növünü icad etmişdilər. Vahid dövlətin yaranması ilə yazı daha da təkmilləşdirildi. Çin yazısında minlərlə işarə var idi. Bunları öyrənmək üçün illər lazım gəlirdi. Yazı vasitəsi kimi ilk vaxtlar bambuk ağacından hazırlanan lövhələrdən istifadə edilmişdir. İmperator fərmanları isə ipək parçalar üzərinə yazılırdı. Kağız ixtira edildikdən sonra yazılar kağız üzərində yazılmağa başlandı. Elm Hələ qədim dövrlərdə fəsillərin dəyişməsi, təbiət hadisələri, səma cisimlərinin müşahidəsi Çində dəqiq təqvim düzəldilməsi ilə nəticələndi. Bu, əkinçiliklə məşğul olan əhali üçün olduqca vacib idi. Tacir və səyyahların səfərləri nəticəsində Çini əhatə edən ölkələr, ərazilər haqqında məlumatlar toplanırdı. Bu məlumatlar əsasında "Dağlar və dənizlər haqqında kitab" yazıldı. Görünür, elə kompası da uzaq səfərlərə çıxan çinli dənizçilər və səyyahlar ixtira etmişlər. Qədim Çində təbabət də inkişaf etmişdi. Çinli təbiblər təbii bitkilərlə müalicələrə üstünlük verirdilər. Bu bitkilərdən biri də çay idi. Çaydan ilk vaxtlar bədəndəki qüvvəni mühafizə edən dərman kimi istifadə edilirdi. Xan sülaləsi dövründə Çin tarixindən bəhs edən əsərlər də meydana gəlmişdi. |  | Heroqliflər
| Sizcə, kağız üzərində yazıya niyə üstünlük verildi?
* Piktoqram latınca "pictus" — "şəkil", yunanca "qramma" — "yazıram " sözlərindən götürülmüşdür. Mənası hər hansı bir fikri anlayışın şəkil vasitəsilə təqdim edilməsidir.