Ordu İskitlərdə olduğu kimi, Hun ordusunun da əsasını süvarilər təşkil edirdi. Bu, hunların həyat tərzi - köçmə maldarlıqla bağlı idi. Avrasiyanın geniş çöllərində uzun məsafələri yalnız at üzərində sürətlə qət etmək mümkün idi. Buna görə də hun ailələrində övladlar hələ uşaq yaşlarından at minməyi, ox atmağı öyrənir, bu vərdişləri müxtəlif yarışlarda təkmilləşdirirdilər. Mete tanhunun yaratdığı süvari döyüş ənənələri sonrakı yüzilliklərdə də davam etdirilmişdir.
| Ordu-xalq, xalq-ordu deyimini araşdırın.
Təsərrüfat həyatı Qədim hunların əsas məşğuliyyəti köçəri maldarlıq idi. Onlar qoyun sürüləri, mal-qara və at ilxıları bəsləyirdilər. Bununla yanaşı, hunlar dəmirçilik və zərgərliklə də məşğul olmuş, özlərinə məxsus zəngin mədəniyyət abidələri yaratmışlar. |  | Hun döyüşçüsü

Mədəniyyət Mərkəzi Asiyada hunlara aid qəbirlərdən çoxsaylı maddi mədəniyyət nümunələri aşkar edilmişdir. Hunlar ölülərin yanında müxtəlif əşyalar da basdırırdılar. Bu, axirət dünyasına inamla bağlı idi. Qəbirlərdən zərgərlik məmulatları, heyvan fiqurları, üzərində müxtəlif heyvanların təsviri olan qılınclar və s. əşyalar tapılmışdır. Bu tapıntılar hunların özlərinə məxsus mədəniyyətə sahib olduğunu sübut edir. Din Hunlar arasında da digər türk boylarında olduğu kimi, tanrıçılıq geniş yayılmışdı. Onlar Göy tanrıya sitayiş edir, yaradılışın ondan gəldiyinə inanırdılar. Tanrının yaratma və hadisələrə müdaxiləsi qut* yolu ilə gerçəkləşirdi. Hun inancında şamançılıq da mühüm yer tuturdu. Şamanların Göy tanrı ilə insanlar arasında vasitəçi olduğuna inam var idi. Günəş, Ay tanrıları da hunların inancında xüsusi yerə sahib idi. |  | Qızıl maral * Qut xoşbəxtlik, səadət, ilham mənasını verir.