Yazı Ölkə tarixinin mədəni nailiyyətləri arasında yazı mədəniyyəti mühüm yer tutur. Yazının meydana gəlməsinin müxtəlif səbəbləri var idi. Qədim Misir yazının yarandığı ilk ölkələrdən biri hesab olunur. Misir yazısı e.ə. IV minilliyin sonlarında meydana gəldi. Bu zaman üçün əldə edilən məlumatlar, elmi və tarixi biliklər çox idi. Onları yadda saxlayıb şifahi ötürmək çətinlik yaradırdı. Yazının yaranmasının digər səbəbi Misirin vahid dövlət halında birləşdirilməsindən sonra fironların əmr və göstərişlərinin, qanunların insanlara dəqiq ötürülməsi zərurəti idi. İlk vaxtlar yazı üçün şəkillərdən istifadə edilirdi. Zaman keçdikcə şəkilli yazılar işarələrlə əvəz edildi. Misirlilər yazıya önəm verir, onu heroqlif (yunanca müqəddəs işarələr) adlandırırdılar. Yazılar daş, ağac, dəri və papirus üzərində yazılırdı. Təhsil və elm Misirdə ən savadlı insanlar kahinlər, məmurlar və dəftərxana işçiləri (mirzələr) idi. Vergilərin miqdarını, dövlətin gəlir və xərclərini hesablamaqdan ötrü bilik tələb olunurdu. Təhsil almadan bunları bilmək mümkün deyildi. Ölkədə təhsil məbədlərin tərkibindəki xüsusi məktəblərdə aparılır, təcrübəli kahinlər və dəftərxana işçiləri müəllimlik edirdilər. Belə məbəd-məktəblərdə, əsasən, adlı-sanlı və imkanlı insanların övladları oxuyurdu. Burada onlara, ilk növbədə, heroqlif yazı öyrədilirdi. Papirusdan hazırlanan vərəqlər baha olduğundan uşaqlar üzərinə mum çəkilmiş lövhələrin, yaxud hamar daş və qab qırıqlarının üzərində yazırdılar. Yazmaq üçün qamış qələmlərdən və xüsusi mürəkkəbdən istifadə olunurdu. Bu məktəblərdə hesab və həndəsə elmi tədris edilirdi. Həndəsəni bilmədən piramida və məbədlər tikmək, həcm və sahəni hesablamaq mümkün deyildi. Ona görə də məbəd-məktəblərdə həndəsə əsas fənn hesab edilirdi. Hələ o vaxt misirlilər həndəsi fiqurların - üçbucaq, dairə və trapesiyanın sahələrini hesablaya bilirdilər. Onlar bizim hazırda istifadə etdiyimiz rəqəmləri bilməsələr də, onluq hesablama sistemindən istifadə etməyi bacarırdılar. Qədim Misirdə hər bir rəqəm üçün ayrıca işarə mövcud idi. Qızlar musiqi, rəqs və evdarlıq öyrənirdilər. Pis oxuyan, nadinclik edən uşaqlar cəzalandırılırdı. |  |
| Müasir dövrdə informasiyanın ötürülməsi üçün daha hansı vasitələri tanıyırsınız?
| Qədim Misirdə məktəblərin yaranmasını zəruri edən səbəblər hansılar idi?
| Müasir məktəblərlə qədim Misir məktəblərinin fərqləri və oxşar cəhətləri ilə bağlı müzakirə aparın.