Sütunun üzərindəki relyefdə (qabarıq təsvir) imperatorun hərbi uğurları təsvir olunmuş, zirvəsində isə heykəli qoyulmuşdu. Romada zəfər tağları xüsusilə geniş yayılmışdı. Romanı "Əbədi qızıl şəhər" və ya sadəcə "Şəhər" adlandırırdılar. Şəhərdə isti və soyuq hovuzları olan termlər (isti) - hamamlar tikilirdi. Burada istirahət zalları və kitabxanalar da olurdu. Romalılar yunan və Şərq memarlıq üsullarından geniş istifadə edirdilər. Roma memarları betonu ixtira etdilər. Onlar qövsşəkilli örtüklər - tağlar (arkalar), qübbələr və günbəzlər tikməyi öyrəndilər. Romada on minlərlə tamaşaçı tutan nəhəng sirk-cıdır meydanı tikilmişdi. Burada at yarışları keçirilirdi. Roma heykəltaraşları öz yunan müəllimlərini ötüb keçmişdilər. Roma heykəlləri insanın həm xarici görünüşünü dəqiq təsvir edir, həm də onun xarakterini açıb göstərirdi. |  |