| İlk vaxtlar Nil çayının ətrafında 40-a yaxın kiçik dövlət yaranmışdı. Bu dövlətlər arasında suvarma kanalları, otlaq sahələri üstündə toqquşmalar baş verirdi. Güclü dövlətlər zəifləri öz tərkibinə birləşdirdikcə dövlətlərin sayı azalırdı. E.ə. IV minilliyin ikinci yarısında Nil çayının ətrafında iki güclü dövlət-Yuxarı (Cənub) Misir və Aşağı (Şimal) Misir padşahlığı formalaşdı. Bu dövlətlər Misiri öz hakimiyyətləri altında vahid şəkildə birləşdirmək uğrunda uzun müddət mübarizə apardılar. E.ə. IV minilliyin sonunda Yuxarı Misir qalib gələrək ölkəni bir dövlət halında birləşdirdi. Memfis şəhəri vahid Misir dövlətinin ilk paytaxtı oldu. Ölkə daxilində müharibələrin bitməsi, vahid dövlətin yaranması Misirin təsərrüfatına və mədəniyyətinin inkişafına təkan verdi.