Ən qədim insanların ilk əmək alətləri: torpağı qazmaq üçün itiuclu ağac, bir tərəfi sındırılmış sivri daş və zərbə vurmaq üçün dəyənək idi. İnsanların özlərinə əmək alətləri hazırlamaq bacarığı onları heyvanlar aləmindən ayırdı. Məhz buna görə alimlər bu insanlara bacarıqlı insan adı verdilər. İnsanları heyvanlar aləmindən ayıran ikinci böyük fərq onların oddan istifadə etmək bacarığı oldu. Qədim Daş dövrünün ilk mərhələsindən başlayaraq insanlar oddan istifadə etməyi öyrəndilər. İlk vaxtlar onlar ildırımın çaxaraq ağacları yandırması, vulkan püskürməsi nəticəsində meydana gələn oddan istifadə edirdilər. Digər canlılar kimi, insanlar da yaşamaq üçün qidalanmalı idi. Qidalanmaq üçün onlar torpağı ağacla, daşla qazıb yeməli bitki kökləri tapır, ağaclardan meyvə dərir, quş yumurtalarını toplayırdılar. Belə məşğuliyyət yığıcılıq adlanır. İnsanlar dəyənək, əl çapacaqları ilə müxtəlif heyvanları da ovlayırdılar. Yığıcılıq və ovçuluq insanların ilk məşğuliyyəti idi. Odu qoruyub saxlamaq, yırtıcı heyvanlardan qorunmaq və qida əldə etmək üçün insanlar kortəbii şəkildə kiçik dəstələr, qruplar halında cəmləşirdilər. Beləliklə, tarixdə ilk insan cəmiyyəti olan ulu icma yarandı. Zaman keçdikcə insan dəstələri (icmaları) qida əldə etmək, yaşayış və daha əlverişli yerlər tapmaq üçün digər ərazilərə yayılmağa başladı. İnsan köçləri Yer kürəsinin müxtəlif ərazilərində məskunlaşdı. |  |
| Oddan istifadənin qədim insanların həyatına təsirini dəyərləndirin.
| Şəkillər əsasında qədim insanların həyat tərzini təsvir edin.